Momente esențiale din viața Vioricăi Dăncilă

1963 – Vine pe lume Viorica Dăncilă. Se pare că ea s-a născut prea târziu. Ar fi preferat să vină pe lume în Antichitatea târzie, atunci când anii se exprimau în sute și erau mai ușor de citit la televizor de pe o foaie pe care a scris-o altcineva.

1965 – Viorica Dăncilă începe să vorbească. Primul cuvânt pe care l-a spus a fost ”mama”, citit de pe o foaie pe care i-a pregătit-o un consilier.

1970 – Viorica Dăncilă începe școala. După primele lecții de citire, învățătoarea o sfătuiește să se obișnuiască cu clasa I, pentru că o să stea mulți ani acolo.

1974 – Ia nota 8 la română pentru o compunere despre cum și-a petrecut un consilier al ei vacanța de vară.

1982 – La examenul de Bac are ghinion și-i pică exact chestia pe care n-o pregătise: materia de liceu.

1983 – Prima dragoste serioasă a Vioricăi Dăncilă: pronumele relativ ”care” folosit în loc de ”pe care”.

1989 – Cade regimul comunist. Viorica Dăncilă va impune formula ”revoluția din 89”, pentru că nu știa cum se citesc primele două cifre de la început.

1999 – Multă lume e speriată de fenomenul Y2K. Oamenii credeau că, după anul 2000, datele calendaristice nu vor mai fi redate corect de unii prim-miniștri.

2016 – Maria Grapini o corectează pe Dăncilă: la anul 2020 nu se spune ”douăzeci douăzeci”, ci ”douăzeci egal”.